Na web stranicama Općine Čavle objavljen je prijedlog o ustrojstvu i djelokrugu rada općinske uprave Općine Čavle, te se poziva zainteresirana javnost na Savjetovanje o istoj.

Rok za podnošenje prijedloga je do 9. listopada 2020. godine. Prijedlozi se mogu dostaviti pisanim putem ili na elektroničku adresu: dolores.buric@cavle.hr.

Temelj za donošenje ove Odluke je članak 35. stavak 1. točka 4. i članak 53. stavak 3. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članak 19. Statuta Općine Čavle ("Službene novine Primorsko-goranske županije" broj: 20/14, 26/14, 27/15, 12/18 i 41/18) kojim člankom je propisano da predstavničko tijelo uređuje ustrojstvo i djelokrug upravnih tijela jedinice lokalne, odnosno područne samouprave odnosno da upravna tijela jedinica lokalne samouprave imaju ovlasti i obveze tijela državne uprave sukladno zakonu kojim se uređuje sustav državne uprave.

Odlukom o ustrojstvu upravnog odjela Općine Čavle od 7. veljače 1994. ("Službene novine Primorsko-goranske županije" broj: 13/94) ustrojen je upravni odjel Općine Čavle kao jedinstveno tijelo u okviru kojega su se obavljali poslovi navedeni u članku 11. predmetne Odluke, a čijim radom jr rukovodio pročelnik upravnog odjela. U okviru navedenoga upravnog odjela bila su utvrđena, uz pročelnika, i druga radna mjesta (financijski knjigovođa, tajnik Općine i administrativni referent).

Nadalje je, Odlukom o dopuni Odluke o ustrojstvu Upravnog odjela općine Čavle od 6. listopada 1994. ("Službene novine Primorsko-goranske županije" broj: 32/94) utvrđeno, osim četiri radna mjesta iz Odluke o ustrojstvu upravnog odjela Općine Čavle od 7. veljače 1994. ("Službene novine Primorsko-goranske županije" broj: 13/94), još dva radna mjesta – stručni referent za komunalne poslove i referent za upravne i stručne poslove.

Nadalje je donesena Odluka o izmjenama i dopunama Odluke o ustrojstvu Upravnog odjela Općine Čavle dana 7. ožujka 2002. godine ("Službene novine Primorsko-goranske županije" broj: 5/02) kojom je dopunjen opis poslova i zadaća radnog mjesta stručni referent za komunalne poslove te je utvrđeno novo radno mjesto – komunalni redar.

Odlukom o ustrojstvu i djelokrugu rada Upravnih tijela Općine Čavle od 30. ožujka 2006. godine ("Službene novine Primorsko-goranske županije" broj 14/06) stavljene su izvan snage Odluka o ustrojstvu upravnog odjela Općine Čavle ("Službene novine Primorsko-goranske županije" broj: 13/94), Odluka o dopuni Odluke o ustrojstvu Upravnog odjela općine Čavle ("Službene novine Primorsko-goranske županije" broj: 32/94) i Odluka o izmjenama i dopunama Odluke o ustrojstvu Upravnog odjela Općine Čavle ("Službene novine Primorsko-goranske županije" broj: 5/02).

Odlukom o ustrojstvu i djelokrugu rada Upravnih tijela Općine Čavle iz 2006. godine ustrojeno je pet upravnih odjela i to 1. Ured načelnika, 2. Upravni odjel za lokalnu samoupravu i upravu, 3. Upravni odjel za proračun i financije, 4. Upravni odjel za prostorno i urbanističko planiranje, uređenje naselja i stanovanje i komunalno gospodarstvo te 5. Upravni odjel za društvene djelatnosti.

Člankom 22. stavkom 2. Odluke iz 2006. godine propisano je da će poslove iz djelokruga novoustrojenih upravnih odjela utvrđenih predmetnom odlukom nastaviti obavljati službenici raspoređeni na radna mjesta u Upravnom odjelu za lokalnu upravu i samoupravu, sve do imenovanja pročelnika novoustrojenih upravnih odjela Općine Čavle.

Međutim, obzirom da od 2006. godine do danas nisu imenovani pročelnici upravnih odjela koji su imali biti ustrojeni na temelju Odluke iz 2006. godine, to isti nikada nisu započeli s radom kao zasebni upravni odjeli već su poslove upravnih odjela koji su na temelju Odluke imali biti ustrojeni i započeti s radom, obavljali službenici na radnim mjestima koja su bila utvrđena ranijim odlukama - Odlukom o ustrojstvu upravnog odjela Općine Čavle ("Službene novine Primorsko-goranske županije" broj: 13/94), Odlukom o dopuni Odluke o ustrojstvu Upravnog odjela općine Čavle ("Službene novine Primorsko-goranske županije" broj: 32/94) i Odlukom o izmjenama i dopunama Odluke o ustrojstvu Upravnog odjela Općine Čavle ("Službene novine Primorsko-goranske županije" broj: 5/02.

Shodno navedenome, to bi bilo potrebno, a obzirom da nikada nisu započeli s radom upravni odjeli čije osnivanje je bilo predviđeno Odlukom iz 2006. godine iz razloga što nikada nisu, u smislu članka 22. stavka 2. Odluke – imenovani pročelnici predmetnih upravnih odjela, staviti Odluku iz 2006. godine izvan snage.

Stoga bi bilo potrebno donijeti novu odluku kojom bi se ustrojio upravni odjel kao jedinstveno upravno tijelo i propisao djelokrug navedenoga upravnog odjela, kako bi postojeće stanje prema kojemu se poslovi u Općini obavljaju u okviru upravnog odjela kao jedinstvenog tijela bilo usklađeno sa sadržajem predmetne odluke.

Također, obzirom na stupanje na snagu nove zakonodavne regulative, odnosno brojne izmjene Zakona o lokalnoj i područnoj (regionalnoj) samoupravi ("Narodne novine" broj: [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)), to bi bilo potrebno donijeti odluku kojom bi bile obuhvaćene sve navedene izmjene.

Dakle, prijedlogom Odluke predlaže se da se radi obavljanja upravnih, stručnih i ostalih poslova iz samoupravnog djelokruga Općine, kao i radi obavljanja poslova državne uprave prenijetih na Općinu sukladno zakonu ustroji Upravni odjel za lokalnu samoupravu i upravu kao upravno tijelo u smislu odredbi Zakona o lokalnoj i područnoj (regionalnoj) samoupravi.

Prijedlogom Odluke ujedno se propisuje sjedište i obilježavanje upravnog tijela, unutarnje ustrojstvo i djelokrug rada, upravljanje, način i sredstva za rad sve sukladno odredbama Zakona o lokalnoj i područnoj (regionalnoj) samopuravi.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Skraćeni rok savjetovanja primjenjuje se iz razloga što su svi relevantni čimbenici bili uključeni i upoznati sa potrebom racionalizacije poslovanja te donošenja predmetne odluke.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst odluke o kojoj će raspravljati Općinsko vijeće kao tijelo koje Odluku usvaja.

KLASA: 032-01/20-01/02

URBROJ:2170-03-20-01-01

Čavle, 17. rujna 2020.g.

Na temelju članka 35. stavka 1. točka 4. i članka 53. stavka 3. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članka 19. Statuta Općine Čavle (SN PGŽ 20/14, 26/14, 27/15, 12/18 i 41/18), Općinsko vijeće Općine Čavle, na sjednici održanoj \_\_\_\_\_\_\_\_\_\_ 2020. godine donijelo je

**ODLUKU**

**o ustrojstvu i djelokrugu rada općinske uprave Općine Čavle**

**I. OPĆE ODREDBE**

Članak 1.

Ovom Odlukom uređuje se ustrojstvo, naziv i djelokrug rada općinske uprave Općine Čavle (u daljnjem tekstu: Općina).

Članak 2.

Riječi i izrazi u ovoj Odluci koji imaju rodno značenje, bez obzira jesu li korišteni u muškom ili ženskom rodu, odnose se na jednak način na muški i ženski rod.

Članak 3.

Ovom se Odlukom radi obavljanja upravnih, stručnih i ostalih poslova iz samoupravnog djelokruga Općine, kao i radi obavljanja poslova državne uprave prenijetih na Općinu sukladno zakonu ustrojava Upravni odjel za lokalnu samoupravu i upravu (u daljnjem tekstu: Upravni odjel), kao upravno tijelo u smislu odredbi zakona kojim se uređuje o lokalna i područna (regionalna) samouprava.

Upravni odjel neposredno izvršava i nadzire provedbu općih i pojedinačnih akata Općine, zakona i drugih propisa koji se odnose na djelokrug rada Općine, rješava u upravnim stvarima te obavlja i druge poslove u skladu sa zakonom.

**II. SJEDIŠTE I OBILJEŽAVANJE UPRAVNOG ODJELA**

Članak 4.

Upravni odjel poslove iz svog djelokruga obavlja u sjedištu Općine Čavle.

Na zgradi u kojoj je sjedište Upravnog odjela mora biti istaknuta ploča koja sadrži grb Republike Hrvatske, naziv Republika Hrvatska, Primorsko-goranska županija, Općina Čavle.

Članak 5.

U obavljanju poslova iz svog djelokruga Upravni odjel koristi pečat koji sadrži grb Republike Hrvatske, naziv Republika Hrvatska, Primorsko-goranska županija, Općina Čavle, naziv Upravnog odjela.

Zaglavlje akta Upravnog odjela sadrži grb Republike Hrvatske, naziv Republika Hrvatska, Primorsko-goranska županija, Općina Čavle, naziv Upravnog odjela, klasifikacijsku oznaku te datum i mjesto izrade akta.

**III. UNUTARNJE USTROJSTVO I DJELOKRUG RADA UPRAVNOG ODJELA**

Članak 6.

Unutarnje ustrojstvo Upravnog odjela usklađeno je s djelokrugom poslova i nadležnosti utvrđenima zakonom, Statutom Općine Čavle i drugim propisima i općim aktima, a u funkciji učinkovitog obavljanja poslova iz samoupravnog djelokruga Općine.

Članak 7.

Upravni odjel obavlja poslove iz samoupravnog djelokruga Općine koji se odnose na:

-uređenje naselja i stanovanje,

-prostorno i urbanističko planiranje,

-komunalno gospodarstvo,

-brigu o djeci,

-socijalnu skrb,

-primarnu zdravstvenu zaštitu,

-odgoj i osnovno obrazovanje,

-kulturu, tjelesnu kulturu i šport,

-zaštitu potrošača,

-zaštitu i unapređenje prirodnog okoliša,

-protupožarnu zaštitu i civilnu zaštitu,

-promet na svom području, te

-ostale poslove sukladno posebnim zakonima.

U Upravnom odjelu obavljaju se svi upravni poslovi iz nadležnosti Općine.

**IV. UPRAVLJANJE UPRAVNIM ODJELOM**

Članak 8.

Upravnim odjelom upravlja Pročelnik kojeg na temelju javnog natječaja imenuje Općinski načelnik.

Pročelnik za svoj rad odgovora Općinskom načelniku.

Pročelnik je osobno odgovoran za zakonit, pravilan i pravodoban rad Upravnog odjela kojim upravlja, kao i za izvršenje zadataka i poslova iz njegove nadležnosti.

Članak 9.

Općinski načelnik može razriješiti Pročelnika:

1. ako Pročelnik sam zatraži razrješenje,
2. ako nastanu takvi razlozi koji po posebnim propisima kojima se uređuju službenički odnosi dovode do prestanka službe,
3. ako Pročelnik ne postupa po propisima ili općim aktima Općine, ili neosnovano ne izvršava odluke tijela Općine, ili postupa protivno njima
4. ako Pročelnik svojim nesavjesnim ili nepravilnim radom prouzroči Općini veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova Općine.

Pročelnik koji bude razriješen sukladno stavku 1. točkama 1., 3. i 4. ovoga članka rasporedit će se na drugo slobodno radno mjesto u Upravnom odjelu, za koje ispunjava stručne uvjete.

Na prava, obveze i odgovornosti kao i druga pitanja u svezi s radom Pročelnika primjenjuju se odredbe zakona kojima se uređuje radni odnos službenika i namještenika u tijelima jedinice lokalne i područne (regionalne) samouprave.

Članak 10.

Pročelnik organizira obavljanje poslova u Upravnom odjelu, daje službenicima i namještenicima upute za obavljanje poslova, brine se o stručnom osposobljavanju i usavršavanju službenika i namještenika te obavlja i druge poslove predviđene Zakonom, Statutom i ovom Odlukom.

**V. NAČIN RADA**

Članak 11.

Upravno tijelo neposredno osigurava provođenje općih akata Općinskog vijeća.

Članak 12.

Općinski načelnik usmjerava djelovanje Upravnog odjela u obavljanju poslova iz njegovog samoupravnog djelokruga te nadzire rad Pročelnika.

Na zahtjev Općinskog načelnika Pročelnik je dužan podnijeti izvješće Općinskom načelniku o radu Upravnog odjela kojim upravlja.

Članak 13.

Upravni odjel u izvršavanju općih akata Općinskog vijeća donosi pojedinačne akte kojima rješava o pravima, obavezama i pravnim interesa fizičkih i pravnih osoba (upravne stvari).

Na postupak donošenja akata iz stavka 1. ovog članka podredno se primjenjuju odredbe Zakona o općem upravnom postupku, ako posebnim zakonima nije drugačije propisano.

Protiv pojedinačnih akata iz stavka 1. ovog članka, može se izjaviti žalba nadležnom drugostupanjskom tijelu.

Članak 14.

Upravne, stručne i ostale poslove iz djelokruga rada Upravnog odjela obavljaju službenici i namještenici.

Službenici obavljaju upravne i stručne poslove iz djelokruga Upravnog odjela, a namještenici obavljaju pomoćno - tehničke i ostale prateće poslove neophodne za nesmetano obavljanje poslova iz djelokruga Upravnog odjela.

Službenici u Upravnom odjelu poticat će se na trajno stručno osposobljavanje i usavršavanje putem tečajeva, seminara i školovanja.

Prava, obveze i odgovornosti kao i druga pitanja značajna za rad službenika i namještenika u Upravnom odjelu uređeni su posebnim zakonom.

Članak 15.

Povjerene poslove službenici i namještenici dužni su obavljati savjesno, pridržavajući se Ustava Republike Hrvatske, zakona i drugih propisa, općih akata i pravila struke te su dužni izvršavati naloge Općinskog načelnika i Pročelnika i neposredno nadređenih službenika koji se odnose na službu te bez posebnog naloga obavljati poslove odnosno zadatke radnog mjesta na koje su raspoređeni.

Članak 16.

Unutarnje ustrojstvo, nazivi radnih mjesta s opisom poslova, stručnim i ostalim uvjetima potrebnim za njihovo obavljanje, broj službenika i namještenika koji te poslove obavljaju, kao i druga pitanja značajna za rad Upravnog odjela i upravljanje poslovima uređuju se Pravilnikom o unutarnjem redu Upravnog odjela lokalne samouprave i uprave (u daljnjem tekstu: Pravilnik).

Pravilnik iz stavka 1. ovog članka kao i opće akte kojima se uređuju prava, obveze i odgovornosti službenika i namještenika donosi Općinski načelnik na prijedlog Pročelnika Upravnog odjela.

Članak 17.

Općinski načelnik planom prijma u službu uređuje popunjenost Upravnog odjela i planira zapošljavanje potrebnog broja službenika i namještenika te pripadnika nacionalnih manjina radi ostvarivanja zastupljenosti u upravnim tijelima općine sukladno ustavnom zakonu kojim su uređena prava nacionalnih manjina.

**VI. SREDSTVA ZA RAD**

Članak 18.

Sredstva za rad Upravnog odjela osiguravaju se u Proračunu Općine Čavle.

**VII. PRIJELAZNE I ZAVRŠNE ODREDBE**

Članak 19.

Općinski načelnik će u roku od 60 dana od dana stupanja na snagu ove Odluke donijeti Pravilnik.

Članak 20.

Rješenja o rasporedu službenika i namještenika donose se u roku od 15 dana od stupanja na snagu Pravilnika.

Članak 21.

Službenici i namještenici zaposleni u Upravnom odjelu nastavljaju sa radom na poslovima i zadacima na kojima su zatečeni na dan stupanja na snagu ove Odluke, do donošenja rješenja o rasporedu sukladno Pravilniku.

Po donošenju rješenja iz članka 20. ove Odluke, službenici i namještenici raspoređuju se na poslove i radne zadatke sukladno Pravilniku.

Članak 22.

Stupanjem na snagu ove Odluke prestaje vrijediti Odluka o ustrojstvu i djelokrugu rada Upravnih tijela Općine Čavle (»Službene novine« Primorsko-goranske županije broj 14/2006).

Članak 23.

Ova Odluka stupa na snagu osmoga dana od dana objave u Službenim novinama općine Čavle.

KLASA:

URBROJ:

OPĆINSKO VIJEĆE

PREDSJEDNIK

Norbert Mavrinac